Megerősítette a MOB: Borkai már nem tagja
Visszahívta a tornaszövetség Borkai Zsoltot a Magyar Olimpiai Bizottságból. További fegyelmi vagy etikai eljárás már nem lesz.
Borkai Zsolt keddtől már nem tagja a Magyar Olimpiai Bizottságnak – közölte a MOB az MTI-vel.

  Személyével kapcsolatosan a továbbiakban fegyelmi, vagy etikai eljárásnak nincs helye, az ügyét ezzel lezártnak tekintjük

– olvasható a közleményben.

Borkai, aki 1988-ban olimpiai bajnok lett, 2010 és 2017 között a MOB elnöke volt. Miután a két évvel ezelőtti tisztújításon alulmaradt Kulcsár Krisztiánnal szemben, a MOB-tagságát megtartotta.

A tornaszövetség elnöksége döntött arról, hogy visszahívja Borkai Zsoltot a Magyar Olimpiai Bizottságból – mondta a hvg.hu-nak Magyar Zoltán, a szövetség elnöke.

Magyar hozzátette: egyébként is megállapodtak abban, hogy Borkai Zsolt és a szervezet általános elnökhelyettese, Sörös Ferenc váltják majd egymást a MOB-ban. A cserével azonban némileg megcsúsztak, ezért volt a botrány kipattanásakor is a győri polgármester a szövetség képviselője az olimpiai bizottságban. Most viszont aktuálissá vált a csere.

A tornaszövetség elnöke arra a kérdésre, mit gondol Borkai botrányáról, úgy fogalmazott:

  Nekem Zsolt nagyon jó barátom, és az is marad. Nagyon sokat segített a magyar tornának sportolóként és vezetőként is. Húszéves barátságokat nem szoktam semmilyen ok miatt felrugdosni.

A Magyar Olimpiai Bizottság a Borkairól szóló közleményének megjelenése előtt azt közölte lapunkkal, hogy a Magyar Tornaszövetség három tagot delegál a szervezet tagságába, a legutóbbi jelöléskor a leadott névsorban a győri polgármester nem szerepelt.

A MOB-tól korábban is érdeklődtünk arról, napirendre kerül-e náluk Borkai botránya. Akkor azt válaszolták, hogy az elnökség október 2-án egy önálló etikai bizottság felállításáról döntött, mihelyst az megalakul, foglalkozni fognak az üggyel. Ezt most azza egészítették ki, hogy a testület tagságának összeállítása folyamatban van.

Ahogy megírtuk, kedden Steinmetz Ádám jobbikos országgyűlési képviselő kedden törvényjavaslatot nyújtott be, amelynek értelmében a MOB etikai bizottsága jogot kapna arra, hogy megvonja az olimpiai járadékot azoktól az olimpikonoktól, akik „erkölcstelen életmódjuk” miatt érdemtelenné válnak rá.

Erről a MOB a közleményében azt írta: "az olimpiai járadékkal összefüggő minden feladatot a sportpolitikáért felelős miniszter lát el 2017. január 1. óta. Az olimpiai járadékok megállapításának, folyósításának, vagy azok megszüntetésének kérdésében a jelenlegi törvényi szabályozás alapján a Magyar Olimpiai Bizottságnak nincs hatásköre eljárni."
Magyar Tornaszövetség Magyar Olimpiai Bizottág (MOB) Borkai Zsolt Magyar Zoltán Borkai Zsolt szexbotránya